Retssagen mod den 37-årige tiltalte i Mia Skadhauge-sagen fortsætter torsdag.

Når der i de kommende dage skal forsøges at kaste lys over, hvad der skete den februardag i 2022, hvor Mia Skadhauge Stevn mistede livet, bliver det ved hjælp af nogle helt særlige vidner. For udover at den 37-årige tiltalte i sagen får mulighed for at afgive sin længe ventede forklaring, så har anklagemyndighederne også indkaldt en række usædvanlige vidner. De såkaldte karaktervidner skal ikke bidrage med viden, der kan give svar på de mange hv-spørgsmål som hvad, hvem, hvor, og hvornår. De skal snarere bidrage til anklagerens forsøg på at besvare det store "hvorfor". Og det er en praksis, der meget sjældent bliver brugt i Danmark, fortæller TV 2s retskorrespondent Astrid Søndberg. Kender det fra film Karaktervidner er noget man ofte ser i udlandet, særligt i amerikanske retsager, som man måske kender det fra film og serier. - De fortæller om, at en eller anden er et fantastisk godt menneske eller en værre person, siger Astrid Søndberg. Vi plejer ikke at bruge det i dansk retspleje, hvor et vidne normalt skal fortælle om noget, som relaterer sig direkte til sagen – i dette tilfælde, hvad der skete den morgen og nat, hvor Mia Skadhauge Stevns forsvandt. Det er ikke sådan, at retsplejeloven dikterer, at man ikke må bruge karaktervidner. Det er bare ikke almindelig praksis, forklarer Søndberg. Og de gange, hvor anklagerne – som det oftest er – ønsker at føre et karaktervidne, så er forsvarerne typisk meget imod det. Ekskærester skal vidne Overraskelserne på kildelisten, der blev udleveret ved dagens første retsmøde i sagen, er et af samtaleemnerne i magasinet Bag Forbrydelsen, der efter hver af de ni retsdage vil blive sendt på TV 2 PLAY, TV 2 NEWS og TV 2. I programmet diskuterer vært Janni Pedersen, retskorrespondent Astrid Søndberg og tidligere drabschef Jens Møller dagens begivenheder i retssalen, dykker ned i efterforskningen og giver et unikt indblik i, hvordan en retssag foregår. Ved retsmødet onsdag kom det frem, at anklagemyndigheden blandt andet har indkaldt en tidligere sportskammerat. - Der er også et par ekskærester, der skal fortælle, hvad han synes om kvinder og en arbejdskollega, der skal fortælle om hans holdninger, fortæller Astrid Søndberg. - Det er jo ikke noget, der har direkte relation til sagen, men det er måske noget, der ifølge anklagemyndigheden har relation til, hvem han er. Men vidnelisten faldt ikke i god jord hos den tiltaltes forsvarer. Forsvarer protesterer Den 37-åriges forsvarer, Mette Grith Stage har protesteret over nogle af de vidner, som anklager Mette Bendix har indkaldt i sagen. - Det er tidligere venner til min klient, og de er bestemt ikke venner mere. De skal stille min klient i et dårligt lys – blandt andet i forhold til kvinder, og vi har altså ikke tradition for at føre karaktervidner ved danske domstole, sagde Mette Grith Stage efter dagens retsmøde. Derfor har forsvarsadvokaten sendt et skrift til landsretten, hvor hun argumenterer for at få de pågældende vidner udelukket. Det er dog ikke første gang, at brugen af karaktervidner finder sted i Danmark. TV 2s Janni Pedersen husker tydeligt terrorsagen i Glostrup i 2005. "Det kan vi simpelthen ikke" Her havde anklageren også indkaldt et karaktervidne i form af en tidligere lærer til en af de tiltalte. Læreren fortalte, hvordan den tiltalte havde tegnet Osama Bin Laden på sine kladdehæfter i skolen. - Der var der en af forsvarerne, Thorkild Høyer, der sagde: "Det kan vi simpelthen ikke. Man er jo ikke nazist, fordi man har 'Mein Kampf' (Hitlers manifest, red.) stående derhjemme, mindes Janni Pedersen. Tidligere drabchef Jens Møller mener dog godt, at karaktervidner kan "knytte sig op på tingene" på den ene eller anden måde. - I det eksempel vil det jo være anklagerens påstand, at det har noget at gøre med radikaliseringen, og at den er sket. Og derfor siger man, at så er det jo vigtigt at vide, at man allerede i skolen havde de tanker, forklarer Jens Møller. Forventer svar Onsdagens retsmøde sluttede uforløst, da den tiltalte netop var ved at berette, hvordan Mia Skadhauge Stevn efter hans udsagn var blevet kvæstet ved et uheld. Hvorvidt den 22-årige kvinde – ifølge den tiltalte – omkom som følge af de kvæstelser, er noget af det Astrid Søndberg, Jens Møller og Janni Pedersen forventer at få svar på ved torsdagens retsmøde. Der bliver det også interessant at høre, hvordan han vil forklare resten af hændelsesforløbet. - I den sammenhæng kan vi danne os et indtryk af, hvad det er, der videre bliver nødvendigt at få dokumenteret i retten af de vidner, som anklagemyndigheden har indkaldt, siger Astrid Søndberg. - Men det er ikke en dag at se frem til, siger hun med henvisning til de voldsomme detaljer, man formoder der vil komme frem under resten af tiltaltes forklaring. Retsdag 2 begynder torsdag klokken 09.00 ved Retten i Aalborg. Du kan følge retssagen hele dagen på TV2.DK.